სამხრეთის დედოფალი
„სამხრეთის დედოფალი“ (ესპ. La Reina del Sur) — ესპანურენოვანი ტელენოველა, რომელიც გადაღებულია აშშ-ში მოქმედი ქსელ ტელემუნდოს მიერ ესპანურ ტელეარხ ანტენა 3-თან და კოლუმბიურ RTI Producciones-თან ერთად. ტელენოველას საფუძვლად უდევს ესპანელი მწერლის — არტურო პერეს-რევერტეს ამავე სახელწოდების ნოველა. დრამა ასახავს მექსკიელი (კულიაკანი, სინალოას შტატი) ახალგაზრდა ქალის — ტერესა მენდოსას განდიდებას, რომელიც სამხრეთ ესპანეთში ყველაზე ძლევამოსილი ნარკომოვაჭრე ხდება. ტელენოველის აღმასრულებელი პროდიუსერია ტელემუნდოს სატელევიზიო სტუდიების პრეზიდენტი პატრისიო უილსი. სამხრეთის დედოფლის დასრულების შემდეგ მან ტელემუნდო დატოვა და RTI Producciones-ის პრეზიდენტად დაინიშნა. $10 მილიონიანი ბიუჯეტით, სამხრეთის დედოფალი ყველაზე ძვირადღირებული ტელენოველაა, რაც კი ოდესმე ტელემუნდოს შეუქმნია. მისი პრემიერა აშშ-ში სწორედ ამ არხზე შედგა 2011 წლის 28 თებერვალს, რაც არხის ყველაზე მაღალრეიტინგული პრემიერა გამოდგა, ხოლო ფინალურმა სერიამ ტელემუნდოს 19 წლიან ისტორიაში ყველაზე მაღალი რეიტინგი დააფიქსირა 4,2 მილიონი მაყურებლით, რომელთა ასაკიც ძირითადად 18-49 წელი იყო. ასეთმა წარმატებამ ტელემუნდოს უბიძგა პირველად წარედგინა თავის ნამუშევარი ემის ნომინაციაზე. სამხრეთის დედოფალი მსოფლიოს მრავალ ქვეყანაში უჩვენეს, მათ შორის კოლუმბიაში, ჩილეში, ნიკარაგუაში, კოსტა-რიკაში, მექსიკაში, კვიპროსში, სერბეთში, ალბანეთში, უნგრეთში, სლოვენიასა და ხორვატიაში. 2011 წლის ზაფხულიდან ტელენოველა გადის ასევე საქართველოში, ტელეკომპანია რუსთავი 2-ის ეთერით.